**Bærum kommune. Kommuneplanens arealdel. Innlegg fra Fossum Naboutvalg på møte i kommunen 09.01.18**

v/Steinar Skoglund

Naboutvalget representerer alle beboergruppene på Fossum, det vil si Fossum terrasse boligsameie, Fossum boligsameie, Fossum huseierforening og Syd-Fossum huseiergruppe. Til sammen er dette ca. 750 boenheter. I kommunens saksframlegg er det bare Fossum huseierforening som er nevnt.

Det er to viktige forhold når det gjelder Fossum som bør endres i forslaget til arealplan:

1. Skole og barnehager bør legges inn på industriområdet, slik at Smiejordet kan bevares som landbruksareal. Vi har foreløpig ikke sett noe til LOBOS sin utredning om dette, men forventer at de også konkluderer med dette. Begrunnelsen for å legge dette på Smiejordet var i sin tid at skolen hastet og ikke kunne vente til området skulle utbygges. Dette er ikke lenger tilfelle, skolen er i LDIP 2016-35 satt opp for bygging i perioden 2032-2034 og kan koordineres i tid med boligutbyggingen. Det har også den positive bieffekten at antall boliger nødvendigvis må reduseres noe. Derved reduseres også trafikkøkningen og de problemene den medfører.

2. Fossum bør utgå som hovedutbyggingsretning i kommunen. Utbyggingen kommer i slutten av kommuneplanperioden og vil utgjøre ca. 2 års boligbehov for kommunen, det vil si ca. 10% av det totale behovet i kommuneplanperioden. Både Sandvika, Fornebu, Lysaker, Bekkestua og Høvik er prioritert foran Fossum. Det blir misvisende å kalle det for en hovedutbyggingsretning.

Rådmannen skriver i saksframlegget at han er i tvil om det er riktig å fremme en områderegulering til sluttbehandling når det er en premiss for planen at utbygging først skal skje om ca. 15 år. Vi mener at områdereguleringsplanen av denne grunn bør trekkes og ikke behandles videre nå. Rammebetingelser og retningslinjer endres stadig, blant annet når det gjelder miljø, klima og transportløsninger. En reguleringsplan som vedtas nå vil være utdatert når utbyggingen starter.

På grunn av endring av Smiejordets status må uansett planen legges ut til ny 1.gangs behandling og på ny høringsrunde.